Diari Oficial de la Generalitat Valenciana


Sumari del DOGV 7944, del 27-12-2016 (2016/9556)

RESOLUCIÓ de 29 de setembre de 2016, de la Conselleria d'Habitatge, Obres Públiques i Vertebració del Territori, per la qual s'inicia el Pla d'Acció Territorial d'Alacant i d'Elx.
-----------------------------------------------------------------------------------------------------------------------------------------------------------------------------------

### Dades del document

Número de DOGV
:   7944

Data del DOGV
:   27-12-2016

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2016/9556


Data del document
:   29-09-2016

Organisme emissor
:   Conselleria d'Habitatge, Obres Públiques i Vertebració del Territori

Tipus de document
:   Resolució

Descriptors 

:   * Conselleria d'Habitatge, Obres Públiques i Vertebració del Territori
    * Elx
    * Alacant
    * pla d'urbanisme

RESOLUCIÓ de 29 de setembre de 2016, de la Conselleria d'Habitatge, Obres Públiques i Vertebració del Territori, per la qual s'inicia el Pla d'Acció Territorial d'Alacant i d'Elx. [2016/9556]  
Antecedents  
El Pla d'Acció Territorial d'Alacant i d'Elx (PAT Alacant-Elx) és un instrument d'ordenació territorial integral d'escala supramunicipal, com estableix l'article 6 de la Llei 5/2014 d'ordenació del territori, urbanisme i paisatge (LOTUP).  
Aquest pla pal·lia la falta de coordinació del planejament general estructural dels municipis de l'entorn d'Alacant i d'Elx. Aquesta falta de visió conjunta del territori supramunicipal ha suposat l'aparició de grans disfuncions territorials, les quals, sumades a la bambolla immobiliària, han produït efectes negatius sobre el territori com ara: el creixement del sòl segellat quasi tres vegades el creixement de la població, la proliferació de sòl urbanitzable planificat sense cap viabilitat en el mercat, l'augment de la mobilitat en vehicle privat, la pèrdua de biodiversitat, la banalització del paisatge i l'ocupació de sòl agrícola d'alta capacitat. Però, sobretot, s'ha deixat el model territorial de les àrees urbanes d'Alacant i d'Elx al lliure joc de les forces del mercat i els interessos privats, la qual cosa ha conduït a una situació de marcada ineficiència del territori i a l'augment de les externalitats negatives que recauen sobre el conjunt de la societat.  
  
Per a resoldre aquests problemes i projectar les àrees urbanes d'Alacant i d'Elx cap al futur com un territori sostenible i capaç de dotar els seus ciutadans d'una elevada qualitat de vida, la Generalitat inicia l'elaboració i tramitació del Pla d'Acció Territorial d'Alacant i d'Elx (PAT Alacant-Elx), que comprén 14 municipis dels entorns urbans d'Alacant i d'Elx. En total comprén una població de 765.000 habitants i 1.233 km², la qual cosa suposa més del 15 % de la població total de la Comunitat Valenciana. El pla, que es tramitarà seguint el procediment marcat per la LOTUP, estarà acompanyat de la documentació pertinent per a satisfer el procediment de l'avaluació ambiental i territorial estratègica.  
  
En aquest marc descrit, les principals propostes del Pla d'Acció Territorial d'Alacant i d'Elx (PAT Alacant-Elx) són:  
La definició i caracterització de la infraestructura verda del territori amb els objectius de conservar i posar en valor els sòls amb majors valors ambientals, territorials, paisatgístics, productius i culturals, així com el conjunt de connexions territorials i biològiques que permeten la conservació dels processos ecològics i permetre, al mateix temps, un ús recreatiu sostenible del territori.  
També aquesta infraestructura verda s'ha de dissenyar i gestionar per a potenciar els seus serveis ambientals: adaptació i lluita contra el canvi climàtic, producció d'aliments de proximitat, millora de la qualitat dels aqüífers, absorció de contaminants atmosfèrics, funció d'espai lliure urbà supramunicipal, etc.  
Finalment, la infraestructura verda ha de proporcionar qualitat al territori i orientar els possibles creixements cap a les zones menys vulnerables i de menors valors ambientals i deixar cinturons verds al voltant dels nuclis urbans i proporcionar alternatives viables a les extensions dels nuclis.  
En segon lloc, estan les propostes en matèria de sistema de ciutats. Ací, el pla treballa en una doble direcció, identificant sectors de sòl planificats però amb una marcada insostenibilitat, i la definició i regulació d'àmbits estratègics de caràcter supramunicipal. En el primer cas, es definiran els sectors de baixa densitat d'escassa viabilitat, aquells que superen manifestament els índexs màxims de l'estratègia territorial o afecten la infraestructura verda. En aquests casos, s'analitzarà la situació jurídica de cada sector i s'actuarà en conseqüència.  
  
En el cas dels àmbits estratègics, s'identificaran els espais que poden jugar un paper rellevant en el desenvolupament sostenible d'aquest espai urbà, i reforcen les potencialitats del territori: àrees d'oportunitat, nova centralitat, àrees de millora de dotacions, centres i eixamplaments, àrees d'activitat econòmica a potenciar, etc. Totes aquestes podran desenvolupar-se amb una sèrie d'avantatges quant a la celeritat de la seua tramitació i seran no computables als efectes d'índexs màxims de creixement, sense perjuí d'acollir-se a altres avantatges de naturalesa econòmica.  
El tercer tipus de propostes es desenvoluparà sobre les infraestructures de mobilitat on s'adoptaran les infraestructures de vertebració externes i internes necessàries perquè les àrees urbanes d'Alacant i d'Elx es connecten amb els grans nodes globals, i s'eliminen els problemes de congestió de la xarxa urbana i interurbana reforçant el model productiu i l'accessibilitat universal. Totes les propostes passen per l'augment de la quota de captació de viatges per part dels sistemes de transport públic, posar en relació les polítiques sobre els usos del sòl amb l'accessibilitat o fomentar la mobilitat de vianants i ciclista en les ciutats. Per a tot això, la Conselleria d'Habitatge, Obres Públiques i Vertebració del Territori està elaborant el Pla de Mobilitat Sostenible dels entorns urbans d'Alacant i d'Elx, el qual conté una enquesta sobre la mobilitat en aquestes àrees que informarà del coneixement dels desplaçaments de la població en funció dels mitjans i els motius de viatge. Tots els resultats d'aquest pla s'incorporaran al Pla d'Acció Territorial d'Alacant i d'Elx (PAT Alacant-Elx) amb la seua adequada contextualització territorial.  
  
El quart tipus de propostes deriva de l'Estudi de Paisatge-Catàleg de Paisatge d'aquestes àrees urbanes, el qual delimitarà les unitats de paisatge adequades per a zonificar el sòl no urbanitzable dels plans generals estructurals dels municipis. A més, s'identificaran tots els recursos paisatgístics d'escala supralocal i s'establiran directrius específiques d'integració en la morfologia del territori i del paisatge de tots els projectes que tinguen un reflex espacial.   
  
L'últim tipus de determinacions serà una normativa per a coordinar el conjunt dels plans municipals en aspectes tan rellevants com la regulació del sòl rural, les polítiques d'habitatge, els equipaments públics supramunicipals, el transport públic, els creixements urbanístics, etc. El pla tindrà, a més, un pla de participació pública molt ambiciós, que es desenvoluparà a diverses escales del territori i seran consultats tots els agents públics i privats que estan involucrats en el desenvolupament sostenible de les àrees urbanes d'Alacant i d'Elx.  
  
  
Fonaments jurídics  
L'article 44.1 de la LOTUP estableix que el Consell és l'òrgan competent per a aprovar mitjançant un decret els plans d'acció territorial promoguts per la Generalitat.  
D'acord amb l'article 44.2 de la LOTUP, la conselleria competent en matèria d'ordenació del territori, urbanisme i paisatge pot formular i tramitar els plans d'acció territorial que atenguen les seues competències.  
Segons el Decret 8/2016, de 5 de febrer, del Consell, pel qual s'aprova el Reglament dels Òrgans Territorials i Urbanístics de la Generalitat, la consellera competent en matèria d'ordenació del territori és competent per a ordenar l'inici de l'elaboració i formulació, així com elevar per a la seua aprovació pel Consell, els plans d'acció territorial.   
  
D'acord amb el que s'ha exposat, resolc:  
  
Primer  
Iniciar el procediment d'elaboració del Pla d'Acció Territorial d'Alacant i d'Elx (PAT Alacant-Elx) per a l'aprovació.  
  
Segon  
Facultar la Direcció General d'Ordenació del Territori, Urbanisme i Paisatge per a elaborar el pla i el projecte de decret i per a la realització dels tràmits necessaris per a la seua aprovació pel Consell per mitjà de l'expedient administratiu corresponent, tramitat segons el procediment legalment previst.  
  
València, 29 de setembre de 2016. La consellera d'Habitatge, Obres Públiques i Vertebració del Territori: María José Salvador Rubert.